Ma vermoor toe sy glo dief betrapHilary en Derick van Rooyen. Foto: Facebook Kapt. FC van Wyk, woordvoerder van die polisie, het gesê polisiebeamptes het omstreeks 13:48 Hilary van Rooyen (53) se liggaam in die huis in Sondalstraat op die vloer aangetref. “Die omstandighede rondom haar dood word ondersoek en niemand is nog in hegtenis geneem nie.” ŉ Saak van moord word ondersoek. Maroela Media verneem van ŉ betroubare bron dat Van Rooyen glo ŉ inbreker of inbrekers in die huis betrap het voordat sy aangeval en vermoor is. Van Rooyen se liggaam is in ŉ plas bloed aangetref en daar was stukkies glas op die grond. ŉ Stukkende glaspot is glo ook op die toneel gevind. Van Rooyen se handsak sowel as ander waardevolle items soos ŉ skootrekenaar is ook op die toneel gevind. Dit is in die stadium nie duidelik of enigiets gesteel is nie. Van Rooyen laat benewens haar twee seuns, glo in hul vroeë 20’s, ook haar man, Derick, wat in die versekeringsbedryf werk, agter.